**José Luis Sobrino Rodríguez**, coñecido como **Sobrino**, e fóra dos campos como **Pericán**, nado en Arcos (O Carballiño) o 7 de abril de 1961 e finado en Ourense o 3 de abril de 2023, foi un xogador de fútbol e concelleiro galego.

Traxectoria
-----------

O pai, Juan Bautista, xa xogara ao fútbol no Carballiño, onde fora porteiro. 

Xogador no centro da defensa, Sobrino comezou nos equipos de rapaces do CD Veracruz, do Carballiño, e con 24 anos xa estaba xogando na Terceira división co equipo sénior do CD Arenteiro, o principal equipo da vila. En 1987 o Arenteiro conseguiría o ascenso a Segunda división B; Sobrino xogou unha temporada en Segunda B co Arenteiro (87-88), unha co Bergantiños (88-89), na que o equipo descendería; e en 1989 fichou polo CD Ourense, que tamén xogaba en Segunda B. 

Co equipo da capital ourensá xogou seis temporadas, ata 1996. Foi un defensa fundamental das aliñacións ourensanistas e co equipo vermello viviu unha das mellores épocas do club. Como capitán do conxunto, naquel tempo compartiu banco con históricos do club como Mugüerza, Pichi, Ares ou Bericat. Neses anos colaborou nos dous ascensos a Segunda División (1994 e 1996), disputou unha temporada enteira en Segunda división (1994-95), e tamén viviu un descenso a Segunda B, ao remate do ano 95.

Conseguiu no total da súa carreira un gol en Segunda división e 21 goles en Segunda División (8 co Arenteiro, 7 co CD Ourense e 6 co Bergantiños), incluído cadanseus goles nas promocións a Segunda contra o Sestao (1994) e contra o Sporting B (1996).

Logo da temporada do segundo ascenso, xogou na Ponte Ourense en Terceira división e volveu ao Arenteiro. Despois da súa retirada tamén adestrou o Leiro. Como afeccionado seguiu xogando ao fútbol un tempo, por exemplo no Barbantes Estación.

### Na política

Sobrino tamén participou da política municipal, e foi concelleiro en Leiro primeiro (2007-2011) e logo no Carballiño (2015-19), en ambas en representación do Partido Popular. En 2019 tamén concorreu nas listas do PP ao concello do Carballiño, pero foi pechando a lista.

Homenaxes
---------

Foi homenaxeado en maio de 2021 polo Arenteiro e en 2010 e 2015 polo Leiro CF.

Vida persoal
------------

Casara para Leiro e tivo dous fillos. Nos seus últimos anos vivía en Gomariz (Leiro). Traballou para a Deputación de Ourense.

Notas
-----

1. 1 2 3 4 5 6  "Ourense y Carballiño lloran la pérdida de José Luis Sobrino". *La Región* (en castelán). 2023-04-04. Consultado o 2023-04-04.
2. ↑  "Sobrino se identifica con los protagonistas". *Faro de Vigo* (en castelán). 2015-02-23. Consultado o 2023-04-04.
3. 1 2 3  "Sobrino, José Luis Sobrino Rodríguez". *www.bdfutbol.com*. Consultado o 2023-04-04.
4. 1 2  "Falece aos 61 anos Luis Sobrino, histórico futbolista carballiñés que xogou 13 tempadas no Arenteiro. Tamén formou parte das corporacións municipais do Carballiño e Leiro.". *Copecarballiño.es*. 2023-04-03. Consultado o 2023-04-04.
5. ↑  Mosquera, David. "CD Ourense 94/95". *Renaldinhos*. Consultado o 2023-04-04.
6. ↑  "Purificación Alberte y Julio Rodríguez no repetirán como ediles en O Carballiño". *La Voz de Galicia* (en castelán). 2015-04-16. Consultado o 2023-04-04.
7. 1 2  "Luis Sobrino, central rojillo en los años noventa y protagonista de dos ascensos, fue homenajeado". *La Voz de Galicia* (en castelán). 2010-12-09. Consultado o 2023-04-04.
8. ↑  "Eleccións locais 2007" (PDF). *Boletín Oficial da Provincia de Ourense*: 81. 1 de maio de 2007.
9. ↑  "Purificación Alberte y Julio Rodríguez no repetirán como ediles en O Carballiño". *La Voz de Galicia* (en castelán). 2015-04-16. Consultado o 2023-04-04.
10. ↑  "Eleccións locais 2019". *Boletín Oficial da Provincia de Ourense*: 22. 24 abril 2019. Arquivado dende o orixinal o 28 de maio de 2020. Consultado o 04 de abril de 2023.
11. ↑  ""El campo está bien y se puede ver un buen partido"". *Faro de Vigo* (en castelán). 2015-12-06. Consultado o 2023-04-04. (require subscrición (?)).
12. ↑  "Arenteiro y Ourense despiden al señor de los ascensos". *La Voz de Galicia* (en castelán). 2023-04-04. Consultado o 2023-04-04.
13. ↑  "Los enchufes atípicos". *Faro de Vigo* (en castelán). 2013-01-15. Consultado o 2023-04-04.

|  |  |
| --- | --- |
| Control de autoridades | 
* Wd: Q117424912
* BDFutbol: 7038

 |